রাজ্য প্রশাসনিক ট্রাইব্যুনাল (স্যাট) রায় দিয়েছিল, মহার্ঘ ভাতা (ডিএ) পাওয়া সরকারি কর্মীদের অধিকার নয়। তা দেওয়া বা না-দেওয়াটা নির্ভর করে রাজ্য সরকারের উপরে। কলকাতা হাইকোর্টের প্রশ্ন, স্যাট কোন নথি বা প্রমাণের ভিত্তিতে ওই রায় দিয়েছিল। রাজ্যের অ্যাডভোকেট জেনারেল (এজি)-কে এই প্রশ্নের উত্তর দিতে হবে ১৯ ফেব্রুয়ারি। স্যাটের রায়ের বিরুদ্ধে হাইকোর্টে আপিল করেছে রাজ্য সরকারি কর্মী ইউনিয়ন। বিচারপতি দেবাশিস করগুপ্ত এবং বিচারপতি শেখর ববি শরাফের ডিভিশন বেঞ্চ মঙ্গলবার সেই মামলায় এজি কিশোর দত্তের কাছে জানতে চায়, সব মামলাতেই বিচারের একটি ভিত্তি থাকে। এ ক্ষেত্রে স্যাটের পর্যবেক্ষণের ভিত্তি কী? কর্মী ইউনিয়ন বলছে, ২০০৯ সালের রিভিশন অব পে অ্যান্ড অ্যালাওয়েন্স (রোপা) আইনেই ডিএ দিতে বাধ্য হবে সরকার। পঞ্চম বেতন কমিশনের সুপারিশ মেনে রোপা তৈরি হয়েছে বলেই কর্মীদের ডিএ প্রাপ্য। স্যাট এই ধরনের কোনও নথি দেখেছিল কি না, জানতে চায় ডিভিশন বেঞ্চ।